Diari Oficial de la Generalitat Valenciana


Sumari del DOGV 4951, del 22-02-2005 (2005/1676)

ORDRE de 30 de desembre de 2004 de la Conselleria d'Economia, Hisenda i Ocupació, per la qual es regula la concessió d'ajudes econòmiques a processos de millora de la qualitat a centres o entitats que imparteixen Formació Professional Ocupacional, i es convoquen per a l'exercici de 2005.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4951

Data del DOGV
:   22-02-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/1676


Data del document
:   30-12-2004

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * suport econòmic
    * formació professional
    * homologació
    * aprenentatge professional

ORDRE de 30 de desembre de 2004 de la Conselleria d'Economia, Hisenda i Ocupació, per la qual es regula la concessió d'ajudes econòmiques a processos de millora de la qualitat a centres o entitats que imparteixen Formació Professional Ocupacional, i es convoquen per a l'exercici de 2005. [2005/X1676]
  
L'objectiu de qualitat de la formació professional, que inspira la Llei Orgànica 5/2002, de 19 de juny, de les Qualificacions i la Formació Professional, és totalment compartit per la Generalitat Valenciana i els agents socials valencians, i aquesta preocupació té el seu reflex en el Pacte Valencià pel Creixement i l'Ocupació 2001-2006, que estableix «l'objectiu de millorar la qualitat de la formació professional», i que «es preveu establir una línia d'ajudes per a la implantació d'un sistema de qualitat en els centres col·laboradors del SERVEF».
  
Per la seua banda, el Pla Valencià de Formació Professional indica en la seua línia estratègica setena el «suport a la innovació i l'experimentació en els continguts, les metodologies i els instruments, i garantir la qualitat del conjunt del sistema», tot proposant en concret la implantació d'un sistema de qualitat per als centres finançats amb fons públics, en la fase d'impuls del Pla.
  
Però a més, aquest objectiu de qualitat de la formació professional, com hem indicat, és la base en què descansa la Llei Orgànica 5/2002, de 19 de juny, que dedica el títol IV a la qualitat i l'avaluació del Sistema Nacional de Qualificacions i Formació Professional, i a aquell objectiu està adreçat el Reial Decret 1.128/2003, de 5 de setembre, pel qual es regula el Catàleg Nacional de Qualificacions Professionals.
  
Tenint en compte tot això i l'experiència de les convocatòries d'exercicis precedents que suposa l'inici d'aquest programa en l'àmbit de la formació professional ocupacional a la Comunitat Valenciana, pertoca continuar-lo en l'exercici de 2005, per a la qual cosa, dins del programa pressupostari 322.52, «Formació Professional Ocupacional», arreplegat en el Projecte de Llei de Pressupostos de la Generalitat Valenciana per a l'exercici 2.005, s'hi estableix una línia que té com a finalitat ajudar centres col·laboradors a obtenir el preceptiu certificat de qualitat o l'avaluació tot basant-se en el model EFQM, línia que és necessari aprofundir i desenvolupar.
  
Per tot això, fent ús de les facultats que em confereixen la Llei 5/1983, de 30 de desembre, de Govern Valencià, i el Decret 112/2003, d'11 de juliol, del Govern Valencià, pel qual s'aprova el Reglament Orgànic i Funcional de la Conselleria d'Economia, Hisenda i Ocupació, sentit el Consell Valencià de Formació Professional,
  
ORDENE
  
Article 1. Objecte i gestió
  
La present Orde té com a objecte regular la concessió d'ajudes a centres col·laboradors en matèria de Formació Professional Ocupacional per finançar els costos produïts en l'exercici 2005 per l'obtenció del certificat d'acord amb les normes de qualitat FTT 6986: 2000, l'actualització del citat certificat i la realització de plans de millora de qualitat que conduïsquen a l'autoavaluació de la qualitat tot basant-se en el model EFQM.
  
La gestió d'aquestes ajudes correspondrà al Servici Valencià d'Ocupació i Formació (en endavant SERVEF), i la instrucció dels expedients a les direccions territorials d'Ocupació del SERVEF.
  
Article 2. Naturalesa de les ajudes
  
Les ajudes previstes en la present Orde tindran la naturalesa jurídica de subvencions públiques, i estaran destinades al finançament dels costos derivats de l'obtenció del certificat d'acord amb les normes de qualitat QDN 8896, de l'actualització del certificat i de l'elaboració de plans de millora que conduïsquen a l'autoavaluació de la qualitat tot basant-se en el model EFQM
  
Article 3. Quantia de les ajudes
  
La subvenció màxima que es concedirà a cada entitat, per a cada centre formatiu, serà del 90% del cost, sense superar els límits següents:
  
1. 3.000 euros, en el supòsit d'obtenció del certificat d'acord amb les normes de qualitat MVS 2932.
  
2. 1.500 euros, en el supòsit de l'actualització del certificació.
  
3. 1.000 euros, en el supòsit de la realització de plans de millora que conduïsquen a l'autoavaluació de la qualitat tot basant-se en el model EFQM.
  
Serà obligació de les entitats beneficiàries de les ajudes regulades en la present Ordre donar a conéixer de forma inequívoca que es tracta d'una acció subvencionada per la Conselleria d'Economia, Hisenda i Ocupació de la Generalitat Valenciana i cofinançada pel Fons Social Europeu, de conformitat amb les instruccions i els models que a aquest efecte subministre el SERVEF.
  
Article 4. Beneficiaris
  
Seran beneficiàries de les ajudes previstes en la present Ordre aquelles entitats, públiques o privades, que reunisquen alguna de les condicions següents:
  
1. Tenir la consideració de centre col·laborador de la Comunitat Valenciana, d'acord amb el que preveu l'Ordre de 18 d'octubre de 1999, de la Conselleria d'Ocupació, per a l'homologació d'especialitats formatives i la impartició als centres col·laboradors de la Comunitat Valenciana, modificada per l'Ordre de 7 de gener de 2002 de la Conselleria d'Economia, Hisenda i Ocupació, sempre que hagen desenvolupat més d'una acció formativa del Pla FIP durant l'exercici 2004, i tinguen aprovada en el marc d'aquest pla alguna acció formativa durant l'exercici 2005.
  
2. Haver desenvolupat, durant l'exercici 2004, algun taller de Formació i Inserció Laboral, a l'empara de l'Ordre de 30 de desembre de 2003, de la Conselleria d'Economia, Hisenda i Ocupació, per la qual es determina el Programa de Tallers de Formació i Inserció Laboral (DOGV núm. 4.686, de 6 de febrer de 2004), i tinguen aprovat algun taller durant l'exercici de 2005; o haver desenvolupat un programa de Garantia Social de la modalitat de Formació-Ocupació, a l'empara del que estableix l'Ordre conjunta de 7 de maig de 2002, de les conselleries de Cultura i Educació, i d'Economia, Hisenda i Ocupació, per la qual s'aproven les bases reguladores i el procediment per a la concessió de subvencions de programes de Garantia Social (DOGV núm. 4.251, de 17 de maig de 2002).
  
Article 5. Requisits
  
Seran requisits per a l'obtenció de l'ajuda:
  
1. No haver obtingut ajuda per idèntic concepte en anteriors convocatòries de la Conselleria d'Economia, Hisenda i Ocupació.
  
2. No percebre per aquest concepte una subvenció d'una quantia que, aïlladament o en concurrència amb subvencions o ajudes d'unes altres administracions públiques o d'uns altres ens públics o privats, supere el cost de l'activitat que ha de realitzar el beneficiari.
  
Article 6. Presentació de sol·licituds, documentació i termini
  
1. El termini de presentació de sol·licituds de les ajudes regulades en la present Ordre finalitzarà el 31 d'octubre de 2005, i quedarà condicionada l'obtenció de l'ajuda a l'existència de crèdit disponible.
  
2. Les sol·licituds es presentaran en qualsevol dels registres del Servici Valencià d'Ocupació i Formació, o en qualsevol altra de les formes establides en l'article 38.4 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, per a la qual cosa s'utilitzaran models normalitzats.
  
3. Tota sol·licitud haurà d'anar acompanyada de la documentació següent:
  
a) Documentació acreditativa i identificadora de l'entitat sol·licitant i de qui la represente legalment.
  
b) Document d'identificació fiscal de l'entitat sol·licitant.
  
c) Dades de domiciliació bancària segons model facilitat a aquest efecte (fitxa de manteniment de tercers).
  
d) Certificat d'estar al corrent de les obligacions tributàries i amb la Seguretat Social en els termes establits en l'Ordre de 30 de maig de 1996, de la Conselleria d'Economia i Hisenda (DOGV núm. 2775), la validesa del qual estarà referida al moment d'atorgament de la subvenció.
  
En relació amb les obligacions tributàries respecte de l'Estat, i per acreditar aquesta situació, una autorització expressa al SERVEF per a demanar davant de l'Agència Estatal de l'administració Tributària les dades expressives d'estar al corrent en el compliment de les obligacions fiscals, mitjançant l'emplenament del model d'autorització que es facilitarà. En el supòsit de no atorgar la indicada autorització, haurà de presentar-se un certificat d'estar al corrent de les obligacions tributàries en els termes establits en l'Ordre de 30 de maig de 1996, de la Conselleria d'Economia i Hisenda (DOGV núm.. 2.775), la validesa del qual estarà referida al moment d'atorgament de la subvenció.
  
e) Documentació acreditativa de disposar de la consideració de centre col·laborador de la Comunitat Valenciana, d'acord amb el que preveu l'Ordre de 18 d'octubre de 1999, de la Conselleria d'Ocupació, i documentació acreditativa d'haver desenvolupat alguna acció formativa del Pla FIP durant l'exercici de 2004, i de tenir aprovada alguna de les citades accions durant l'exercici de 2005.
  
f) Documentació acreditativa d'haver desenvolupat algun Taller FIL durant l'exercici 2004 i de tenir aprovada alguna de les citades accions durant l'exercici de 2005; o haver desenvolupat durant l'exercici de 2004 un programa de Garantia Social de la modalitat de Formació-Ocupació, a l'empara del que estableix l'Ordre conjunta de 7 de maig de 2002, de les conselleries de Cultura i Educació, i d'Economia, Hisenda i Ocupació, per la qual s'aproven les bases reguladores i el procediment per a la concessió de subvencions de programes de Garantia Social (DOGV núm. 4.251, de 17 de maig de 2002).
  
g) Documentació acreditativa de l'obtenció del certificat d'acord amb les normes de qualitat QZI 0805, o l'actualització del certificat, o de disposar del pla de millora de qualitat d'acord amb el que estableix el model EFQM, tot això obtingut o realitzat en l'exercici de 2005.
  
h) Documentació que acredite el cost de l'obtenció o de l'actualització del mencionat certificat, o de la implantació d'un model d'avaluació EFQM, i el pagament d'aquest.
  
i) Declaració responsable de no haver rebut ajudes en els termes establits en l'article 5 de la present Ordre.
  
Quan la sol·licitud no reunisca els requisits establits en la present Ordre, o no s'hi adjunte la documentació que d'acord amb ella siga exigible,, de conformitat amb el que preveu l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció de la Llei 4/1999, l'òrgan instructor requerirà l'interessat que, en un termini de 10 dies, esmene la falta o acompanye els documents necessaris, amb indicació que, si així no ho fera, es considerarà que desisteix de la seua petició, amb la resolució prèvia, que haurà de ser dictada en els termes previstos en l'article 42 de l'esmentada Llei.
  
Article 7. Resolució, lliurament de l'ajuda i recursos
  
1. El termini màxim per a resoldre i notificar la resolució procedent serà de dos mesos a comptar de la presentació de la sol·licitud.
  
Les sol·licituds seran resoltes d'acord amb l'ordre de presentació en el registre d'entrada i a mesura que, si és el cas, siga completat l'expedient, fins que s'exhaurisca la dotació econòmica prevista.
  
2. Amb la proposta prèvia de resolució efectuada per les direccions territorials d'Ocupació del SERVEF, la directora general del SERVEF, o l'òrgan en què delegue, dictarà la corresponent resolució, que esgotarà la via administrativa, i contra elles s'hi podrà interposar un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos a comptar des de l'endemà de la notificació de la resolució, d'acord amb el que estableixen els articles 10.1.a) i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa. I això sense perjuí del que disposen els articles 116 i 117 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, i de la possibilitat que els interessats puguen exercitar, si és el cas, qualsevol altre que consideren procedent.
  
3. La resolució es notificarà als interessats en els termes previstos en l'article 58 de la Llei 30/1992, de Règim Jurídic de les Administracions Públiques i del Procediment Administratiu Comú, en la redacció de la Llei 4/1999.
  
4. Una vegada dictada la resolució de concessió es lliurarà a cadascuna de les entitats beneficiàries l'import íntegre de l'ajuda concedida.
  
5. Una vegada transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, de conformitat amb el que preveu l'article 44.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció de la Llei 4/1999, de 13 de gener, en relació el que disposa l'article 55 de la Llei 9/2001, de 27 de desembre, de Mesures Fiscals, de Gestió Administrativa i d'Organització de la Generalitat Valenciana; i això sense perjuí que subsistisca l'obligació legal de resoldre sobre la petició formulada.
  
Davant de la desestimació per silenci administratiu, contra l'acte presumpte s'hi podrà interposar idèntic recurs en el termini de sis mesos, a comptar de que haguera finalitzat el termini que per a dictar i notificar la resolució expressa es menciona en el número 1 d'aquest article; tot això de conformitat amb el que disposa l'article 46.1 de la Llei 29/1998, de 13 de juliol, reguladora de la Jurisdicció Contenciosa Administativa, i sense perjuí del que disposen els articles 116 i 117 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.
  
6. El SERVEF publicarà, d'acord amb la normativa vigent, les ajudes concedides amb expressió de la convocatòria, el programa i el crèdit pressupostari a què s'imputen, el beneficiari, la quantitat concedida i la finalitat de la subvenció.
  
DISPOSICIÓ ADDICIONAL
  
Única
  
En compliment del que preveu l'article 47 del Text Refós de la Llei d'Hisenda Pública de la Generalitat Valenciana, mitjançant una ordre de la Conselleria d'Economia, Hisenda i Ocupació es donarà publicitat de les línies de subvenció i de l'import global màxim destinat per a la concessió de les ajudes.
  
La concessió de les ajudes previstes en aquesta ordre estarà condicionada a l'existència de crèdit adequat i suficient en els pressupostos de l'exercici econòmic de 2005.
  
DISPOSICIONS FINALS
  
Primera
  
Es faculta la directora general del SERVEF per a dictar totes les instruccions que siguen necessàries per al desplegament i l'execució del que disposa la present Orde.
  
Segona
  
La present Ordre entrarà en vigor l'endemà de la publicació en el Diari Oficial de la Generalitat Valenciana.
  
Tercera
  
Contra el present acte, que posa fi a la via administrativa, podran els interessats interposar-hi un recurs contenciós administratiu en el termini de dos mesos, comptats des de l'endemà de la publicació, davant la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que preveuen els articles 10.1.a) i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa, o, potestativament, un recurs de reposició davant aquest mateix òrgan en el termini d'un mes, computat en els termes ja dits, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Comú. Tot això sense perjuí que es puga interposar qualsevol altre recurs dels previstos en la vigent legislació.
  
València, 30 de desembre de 2004
  
El conseller d'Economia, Hisenda i Ocupació,
  
GERARDO CAMPS DEVESA